ประกาศแนวปฏิบัติ

ที่ นป. 2/2565

เรื่อง แนวทางปฏิบัติในการเปิดเผยข้อมูลของ  
กองทุนรวมเพื่อความยั่งยืน  
\_\_\_\_\_\_\_\_\_\_\_\_\_\_\_\_\_

ตามที่ประกาศคณะกรรมการกำกับตลาดทุน ที่ ทน. 11/2564 เรื่อง หลักเกณฑ์  
การจัดการกองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย กองทุนรวมเพื่อผู้ลงทุนประเภทสถาบัน และกองทุนส่วนบุคคล ลงวันที่ 29 มกราคม พ.ศ. 2564 และที่แก้ไขเพิ่มเติม   
(“ประกาศที่ ทน. 11/2564”) กำหนดหลักเกณฑ์การเปิดเผยข้อมูลเกี่ยวกับการจัดการกองทุนรวม   
โดยบริษัทจัดการกองทุนรวมต้องเปิดเผยข้อมูลที่มีความถูกต้อง เป็นปัจจุบัน และไม่มีลักษณะที่ทำให้  
เกิดความเข้าใจผิดหรือเป็นการบิดเบือนข้อเท็จจริงนั้น

เพื่อประโยชน์ในการปฏิบัติตามข้อกำหนดข้างต้นของบริษัทจัดการกองทุนรวม  
สำนักงานโดยอาศัยอำนาจตามข้อ 32 วรรคสอง ประกอบกับข้อ 9 แห่งประกาศที่ ทน. 11/2564 จึงกำหนดแนวทางปฏิบัติสำหรับบริษัทจัดการกองทุนรวมในการเปิดเผยข้อมูลเกี่ยวกับการจัดการกองทุนรวมไว้ดังต่อไปนี้

ข้อ 1 เพื่อประโยชน์ในการปฏิบัติตามแนวทางที่กำหนดในประกาศนี้ ให้ใช้บทนิยามตามภาคผนวกแนบท้ายประกาศนี้ ประกอบการพิจารณาการปฏิบัติตามแนวทางดังกล่าวด้วย

ข้อ 2 แนวทางปฏิบัตินี้ให้ใช้สำหรับกองทุนรวมเพื่อความยั่งยืนตามประกาศสำนักงาน  
คณะกรรมการกำกับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการจัดการ  
กองทุนรวมเพื่อผู้ลงทุนทั่วไป กองทุนรวมเพื่อผู้ลงทุนที่มิใช่รายย่อย และกองทุนรวมเพื่อผู้ลงทุนประเภทสถาบัน

ข้อ 3 บริษัทจัดการกองทุนรวมควรกำหนดแนวทางปฏิบัติในรายละเอียดเกี่ยวกับ  
การเปิดเผยข้อมูลในการจัดการกองทุนรวมเพื่อความยั่งยืน โดยแสดงได้ถึงลักษณะของกองทุนรวม  
ที่สอดคล้องกับการมุ่งความยั่งยืน (sustainability) ตามหลักสากล ทั้งนี้ ตามรายละเอียดแนวทางปฏิบัติในภาคผนวกแนบท้ายประกาศแนวปฏิบัตินี้

ข้อ 4 แนวทางปฏิบัติตามข้อ 3 มีรายละเอียดในเรื่องดังต่อไปนี้

(1) การเปิดเผยข้อมูลในโครงการจัดการกองทุนรวม หนังสือชี้ชวนส่วนสรุปข้อมูลสำคัญและหนังสือชี้ชวนส่วนข้อมูลกองทุนรวม

(2) การเปิดเผยข้อมูลในรายงานแสดงข้อมูลกองทุนรวม

(3) การเปิดเผยข้อมูลเกี่ยวกับแนวทางและการดำเนินการใช้สิทธิออกเสียง  
ของผู้ถือหลักทรัพย์ในนามกองทุนรวม

(4) การโฆษณากองทุนรวม

ข้อ 5 ในกรณีที่บริษัทจัดการกองทุนรวมปฏิบัติตามแนวทางปฏิบัตินี้จนครบถ้วน สำนักงานจะพิจารณาว่าบริษัทจัดการกองทุนรวมได้ปฏิบัติตามประกาศที่ ทน. 11/2564 ในส่วนที่เกี่ยวกับการเปิดเผยข้อมูลในการจัดการกองทุนรวมเพื่อความยั่งยืนแล้ว ทั้งนี้ หากบริษัทจัดการ  
กองทุนรวมดำเนินการต่างจากแนวทางปฏิบัตินี้ บริษัทจัดการกองทุนรวมมีภาระที่จะต้องพิสูจน์  
ให้เห็นได้ว่าการดำเนินการนั้นยังคงอยู่ภายใต้หลักการและข้อกำหนดของประกาศที่ ทน. 11/2564   
ในส่วนที่เกี่ยวกับการเปิดเผยข้อมูลในการจัดการกองทุนรวม

ข้อ 6 ประกาศนี้ให้ใช้บังคับตั้งแต่วันที่ 1 เมษายน พ.ศ. 2565 เป็นต้นไป

ประกาศ ณ วันที่ 7 มีนาคม พ.ศ. 2565

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์